+-----------------------------------------------------------------------+
| 12. ฐานะการเงินและผลการดำเนินงาน                                        |
+-----------------------------------------------------------------------+

12.1 ผู้สอบบัญชีและนโยบายการบัญชีที่สำคัญ

ผู้สอบบัญชีที่ได้รับความเห็นชอบจากคณะกรรมการของบริษัท สำหรับตรวจสอบงบการเงินรวม
และงบการเงินของบริษัทในระยะ 3 ปี ที่ผ่านมา มีดังนี้

  --------------------- --- -----------------------------------------------
  งบการเงินประจำปี 2549   :   บริษัท ไพร้ซวอเตอร์เฮาส์คูเปอร์ส เอบีเอเอส จำกัด

  งบการเงินประจำปี 2548   :   บริษัท ไพร้ซวอเตอร์เฮาส์คูเปอร์ส เอบีเอเอส จำกัด

  งบการเงินประจำปี 2547   :   บริษัท ไพร้ซวอเตอร์เฮาส์คูเปอร์ส เอบีเอเอส จำกัด
  --------------------- --- -----------------------------------------------

รายงานการตรวจสอบของผู้สอบบัญชีในระยะ 3 ปีที่ผ่านมา ผู้สอบบัญชีได้ให้ความเห็นในรายงาน
การตรวจสอบแบบไม่มีเงื่อนไข

สรุปรายงานการตรวจสอบงบการเงินประจำปี 2549

ผู้สอบบัญชีมีความเห็นว่า งบการเงินรวมและงบการเงินของบริษัท แสดงฐานะการเงิน ณ วันที่ 31
ธันวาคม พ.ศ. 2549 ผลการดำเนินงาน และกระแสเงินสด
สำหรับปีสิ้นสุดวันเดียวกันของบริษัทถูกต้องตามที่ควรในสาระสำคัญตามหลักการบัญชีที่รับรองทั่วไป
โดยไม่มีเงื่อนไข

สรุปรายงานการตรวจสอบงบการเงินประจำปี 2548

ผู้สอบบัญชีมีความเห็นว่า งบการเงินรวมและงบการเงินของบริษัท แสดงฐานะการเงิน ณ วันที่ 31
ธันวาคม พ.ศ. 2548 ผลการดำเนินงาน และกระแสเงินสด
สำหรับปีสิ้นสุดวันเดียวกันของบริษัทถูกต้องตามที่ควรในสาระสำคัญตามหลักการบัญชีที่รับรองทั่วไป
โดยไม่มีเงื่อนไข

สรุปรายงานการตรวจสอบงบการเงินประจำปี 2547

ผู้สอบบัญชีมีความเห็นว่า งบการเงินรวมและงบการเงินของบริษัท แสดงฐานะการเงิน ณ วันที่ 31
ธันวาคม พ.ศ. 2547 ผลการดำเนินงาน และกระแสเงินสด
สำหรับปีสิ้นสุดวันเดียวกันของบริษัทถูกต้องตามที่ควรในสาระสำคัญตามหลักการบัญชีที่รับรองทั่วไป
โดยไม่มีเงื่อนไข

2.  ตารางสรุปงบการเงินรวม

[]

[]

[][]

12.3 อัตราส่วนทางการเงินที่สำคัญ

[]

12.4 คำอธิบายและการวิเคราะห์ฐานะการเงินและผลการดำเนินงาน

ผลการดำเนินงานโดยรวม

ในปี 2549 บริษัทประสบความสำเร็จในการรวมทรูวิชั่นส์ (ชื่อเดิม ยูบีซี)
เข้ามาเป็นส่วนหนึ่งของกลุ่มทรู รวมทั้งการดำเนินนโยบายยุทธศาสตร์การเป็นผู้นำ Convergence
Lifestyle ที่สามารถเพิ่มคุณค่าให้ผู้ใช้บริการด้วยการผสมผสานผลิตภัณฑ์และบริการต่างๆ
ภายในกลุ่ม ตอบสนองความต้องการของลูกค้าได้หลากหลายและ
ครบวงจร ทั้งบริการด้านเสียง ข้อมูล และวิดีโอ
ซึ่งส่งผลให้จำนวนผู้ใช้บริการของทรูมูฟและทรูวิชั่นส์เพิ่มเป็นประวัติการณ์

การรวมทรูวิชั่นส์เข้าเป็นส่วนหนึ่งของกลุ่มทรู
ยังทำให้สามารถขยายขอบเขตและคุณภาพการให้บริการได้มากยิ่งขึ้น ปัจจุบันมีผู้ใช้บริการกว่า 11
ล้านราย และตั้งเป้าหมายว่าจะสามารถเพิ่มจำนวนผู้ใช้บริการให้มากยิ่งขึ้นในปี 2550

นอกจากนี้กลุ่มทรูยังมีดำเนินการก้าวสำคัญ ในการผลักดันยุทธศาสตร์การเป็นผู้นำ Convergence
Lifestyle ให้เป็นรูปธรรมยิ่งขึ้นด้วยการนำเสนอ บริการทรูมันนี่ ซึ่งให้บริการด้านดิจิตอล
คอมเมิร์ซ และทรูไลฟ์ ซึ่งให้บริการดิจิทัลคอนเทนต์สำหรับธุรกิจต่างๆ ภายในกลุ่มทรู

ทรูมันนี่เติบโตอย่างรวดเร็วหลังจากเปิดให้บริการมาเป็นเวลา 1 ปีเต็ม โดยมีผู้ใช้บริการทั้งสิ้น
850,000 ราย ณ สิ้นปี 2549 ในขณะที่ทรูไลฟ์ได้นำเสนอแพ็คเกจและบริการด้านคอนเทนต์ต่างๆ
ผ่าน Trueworld.net ซึ่งใน
ขณะนี้มีผู้ใช้บริการราว 300,000 ราย ตัวอย่างความสำเร็จของทรูไลฟ์ ได้แก่ การเปิดตัวเกมส์
“Special Force” ซึ่ง
ได้รับความนิยมจากผู้เล่นเกมส์ออนไลน์ชาวไทยอย่างรวดเร็ว โดยมีผู้ลงทะเบียนเล่นเกมส์
จำนวนประมาณ 1.5 ล้านราย ภายในระยะเวลาเพียง 4 เดือน
ทำให้ขึ้นนำเป็นเกมส์ออนไลน์ประเภท Casual อันดับหนึ่งของเมืองไทย นอกจากนี้ทรูไลฟ์ ช้อป
ยังเป็นสถานที่ที่ให้ลูกค้าได้สัมผัสผลิตภัณฑ์และบริการหลากหลายของกลุ่มทรูและตระหนักถึงแบรนด์ทรูได้ดียิ่งขึ้น

ผลการดำเนินการโดยรวมของกลุ่มทรูยังคงเติบโตอย่างต่อเนื่อง
รายได้จากการให้บริการโดยรวมของทรู ในปี 2549 เพิ่มขึ้นในอัตราร้อยละ 21.7 เป็น 50.4
พันล้านบาท ทั้งนี้เนื่องจากการรับรู้รายได้ของทรูวิชั่นส์อย่างเต็มที่
ผนวกกับรายได้ของทรูมูฟและบริการบรอดแบนด์สำหรับลูกค้าทั่วไปปรับตัวดีขึ้นอย่างต่อเนื่อง
กำไรจากการดำเนินงาน ก่อนดอกเบี้ยจ่าย ภาษี ค่าเสื่อมราคาและค่าใช้จ่ายตัดจ่าย (EBITDA)
ปรับตัวดีขึ้นในอัตราร้อยละ 7.8 เป็น 16.9 พันล้านบาท เนื่องจากการรับรู้รายได้ของทรูวิชั่นส์

ทรูมูฟมีผู้ใช้บริการเพิ่มขึ้นสูงเป็นประวัติการณ์ ในปี 2549 จำนวน 3.1 ล้านราย
คิดเป็นส่วนแบ่งตลาดเกือบร้อยละ 32 ของจำนวนผู้ใช้บริการรายใหม่ทั้งหมด
ทำให้มียอดผู้ใช้บริการทั้งสิ้นรวม 7.6 ล้านราย โดยสามารถครองส่วนแบ่งตลาดประมาณ ร้อยละ
19.3 ของตลาดโดยรวม รายได้จากการให้บริการของทรูมูฟ ณ สิ้นปี 2549 มีจำนวนทั้งสิ้น 22.3
พันล้านบาท เพิ่มขึ้นในอัตราร้อยละ 13.9 จากปีก่อน ในขณะที่ EBITDA ลดลงในอัตราร้อยละ 0.5
เป็น 5.1 พันล้านบาท ทั้งนี้เนื่องจากค่าใช้จ่ายที่เกี่ยวข้องกับการขยายโครงข่ายที่เพิ่มสูงขึ้น

นอกจากนี้ การที่ทรูมูฟลงนามในสัญญาการใช้และเชื่อมต่อโครงข่ายกับผู้ให้บริการโทรศัพท์เคลื่อนที่
รายใหญ่ จะส่งผลให้เกิดความเป็นธรรมในการแข่งขัน
และทำให้การกำหนดอัตราค่าบริการสมเหตุสมผลยิ่งขึ้น

บริการบรอดแบนด์สำหรับลูกค้าทั่วไป ณ สิ้นปี 2549 ยังคงเติบโตอย่างต่อเนื่อง
โดยมีรายได้จากการให้บริการเพิ่มขึ้นกว่า ร้อยละ 50 เป็น 3.3 พันล้านบาท
และมีผู้ใช้บริการเพิ่มขึ้นในอัตราร้อยละ 47 เป็น 442,728 ราย
การเติบโตอย่างต่อเนื่องของบริการอินเทอร์เน็ต และบริการด้าน Non-voice โดยรวม
มีส่วนชดเชยรายได้ของบริการโทรศัพท์พื้นฐานที่ลดลงอย่างต่อเนื่องในระหว่างปี
รายได้จากบริการโดยรวมของทรูออนไลน์เพิ่มขึ้น
ในอัตราร้อยละ 4.4 เป็น 24.0 พันล้านบาท ในขณะที่ EBITDA ลดลงในอัตราร้อยละ 8.1 เป็น
9.8 พันล้านบาท
โดยส่วนใหญ่เนื่องจากค่าใช้จ่ายที่เกี่ยวข้องกับการขยายโครงข่ายการให้บริการ บรอดแบนด์

ในปี 2549 ทรูได้รับใบอนุญาตให้บริการอินเทอร์เน็ตเกตเวย์ระหว่างประเทศ
จากคณะกรรมการกิจการ
โทรคมนาคมแห่งชาติ (กทช.)
โดยบริการดังกล่าวจะทำให้ทรูสามารถเพิ่มมูลค่าและสิทธิประโยชน์ต่างๆ
ให้แก่ผู้ใช้บริการบรอดแบนด์ของทรู

ทรูวิชั่นส์มีรายได้จากการให้บริการ 8.3 พันล้านบาท และ EBITDA 2.1 พันล้านบาท สำหรับปี
2549 โดยสามารถเพิ่มจำนวน ผู้ใช้บริการได้ในอัตราร้อยละ 30 เป็น 629,269 ราย
(รวมผู้ใช้บริการจากโปรโมชั่นกับทรูมูฟ)
การเติบโตดังกล่าวส่วนใหญ่เป็นผลจากความสำเร็จในการขยายบริการสู่ตลาดกลางและล่าง
ซึ่งเป็นเป้าหมายหลักที่ทำให้ทรูควบรวมกิจการทรูวิชั่นส์
ซึ่งทำให้มีจำนวนครัวเรือนที่ใช้บริการผลิตภัณฑ์และบริการอื่นๆ ภายในกลุ่มทรูเพิ่มสูงขึ้น
รวมทั้งยังเป็นการขยายฐานลูกค้าโดยรวมให้กับธุรกิจโทรทัศน์ระบบบอกรับเป็นสมาชิกของทรูวิชั่นส์อีกด้วย

ทรูมีขาดทุนจากการดำเนินงานตามปกติโดยรวมเพิ่มขึ้นเป็น 6.0 พันล้านบาท (เทียบกับขาดทุน 2.9
พันล้านบาทในปี 2548)
ส่วนใหญ่เนื่องจากการเพิ่มขึ้นของค่าใช้จ่ายที่เกี่ยวข้องกับการซื้อกิจการทรูวิชั่นส์ (1.7
พันล้านบาท)
รวมทั้งค่าใช้จ่ายเกี่ยวกับโครงข่ายเพิ่มขึ้นเนื่องจากการขยายโครงข่ายของทรูมูฟและบริการบรอดแบนด์สำหรับลูกค้าทั่วไป
(รวมอยู่ในกลุ่มธุรกิจทรูออนไลน์) ณ สิ้นปี 2549 ทรูขาดทุนสุทธิ 4.2 พันล้านบาท (เมื่อเทียบกับ
3.3 พันล้านบาท ณ สิ้นปี 2548) หลังรวมรายการที่ไม่เกี่ยวข้องกับการดำเนินงานปกติ

ในระหว่างปี ทรูยังได้เริ่มใช้วิธีการทางบัญชีในส่วนของภาษีเงินได้รอการตัดบัญชี (Deferred
tax) ทำให้
สัดส่วนของผู้ถือหุ้น ณ สิ้นปี 2549 เพิ่มเป็น 7.4 พันล้านบาท งบดุลของทรูแข็งแกร่งยิ่งขึ้น
ทั้งนี้ทรูได้ชำระคืนหนี้จำนวน 8.0 พันล้านบาทในปี 2549 นอกจากนี้
ยังสามารถดำเนินการหาเงินกู้ระยะยาวเพื่อการควบรวมกิจการ
ทรูวิชั่นส์ได้แล้วเสร็จ และสามารถเสนอขายหุ้นสามัญเพิ่มทุนให้บุคคลในวงจำกัดเป็นจำนวนรวม 3.4
พันล้านบาท ในขณะที่ทรูมูฟประสบความสำเร็จในการเสนอขายหุ้นกู้ จำนวน 465
ล้านเหรียญดอลลาร์สหรัฐฯ ให้แก่นักลงทุนต่างชาติ

ทรูยังคงมุ่งลดภาระหนี้อย่างต่อเนื่อง ทำให้ในปี 2549 ทรูมีอัตราส่วนหนี้สินสุทธิต่อ EBITDA
ลดลงเป็น 4.6 เท่า เมื่อเทียบกับ 4.8 เท่าในปี 2548 และ 6.5 เท่าเมื่อ 4 ปีที่ผ่านมา

กลุ่มทรูได้รับการจัดอันดับให้เป็นบริษัทยอดเยี่ยมเชิงนวัตกรรมในประเทศไทย จากผู้อ่าน เดอะ
วอลล์สตรีท เจอร์นัล เอเชีย
เนื่องจากการนำเสนอบริการและการตอบสนองความต้องการของลูกค้า โดยในปี 2550
ทรูยังต่อยอดความสำเร็จที่ได้รับนี้เพื่อพัฒนาสู่ความก้าวหน้าในปีต่อๆ ไป

ก้าวสู่ปี 2550

กลุ่มทรูก้าวเข้าสู่ปี 2550 อย่างแข็งแกร่ง ทั้งนี้เนื่องจากผลประกอบการของธุรกิจหลักทั้ง 3 ธุรกิจ
คือ ทรูมูฟ ทรูวิชั่นส์และบริการบรอดแบนด์สำหรับลูกค้าทั่วไป
และประโยชน์จากยุทธศาสตร์การเป็นผู้นำ Convergence Lifestyle
ซึ่งเป็นรูปธรรมและชัดเจนยิ่งขึ้น

ทรูมูฟยังคงมีเป้าหมายที่จะรักษาส่วนแบ่งตลาด 1 ใน 3 ของจำนวนผู้ใช้บริการใหม่
และครองส่วนแบ่งตลาดรวมมากกว่าร้อยละ 20
โดยคาดว่าผลการดำเนินงานของทรูมูฟจะปรับตัวดีขึ้นหากการแข่งขันด้านราคาลดน้อยลง
ซึ่งส่วนใหญ่เป็นผลจากการที่ ผู้ให้บริการโทรศัพท์เคลื่อนที่รายใหญ่
เข้าสู่ระบบค่าเชื่อมโยงโครงข่ายแบบใหม่ (Interconnection Regime)

บริการบรอดแบนด์สำหรับลูกค้าทั่วไปยังคงเป็นธุรกิจหลักที่สร้างรายได้ให้กับทรูออนไลน์
โดยการให้บริการอินเทอร์เน็ตเกตเวย์ระหว่างประเทศ
จะทำให้ทรูสามารถขยายฐานลูกค้าและลดค่าใช้จ่ายได้ดียิ่งขึ้น นอกจากนี้ในปี 2550
ทรูคาดว่าจะมีแหล่ง รายได้ใหม่จากบริการโทรศัพท์ทางไกลระหว่างประเทศ ทั้งนี้เนื่องจากได้รับ
ใบอนุญาตให้บริการโทรศัพท์ทางไกลระหว่างประเทศ จากคณะกรรมการ กทช. ในเดือนมกราคม
2550

ทรูวิชั่นส์จะยังคงเดินหน้าเพื่อขยายฐานลูกค้าสู่ตลาดกลางและล่างต่อไป โดยคอนเทนต์ของทรูวิชั่นส์
เช่น อะเคเดมี แฟนเทเชีย สร้างโอกาสในการผสานผลิตภัณฑ์และบริการภายในกลุ่มทรูเข้าด้วยกัน

การร่วมมือกับพันธมิตรรายใหม่ๆ จะทำให้บริการของทรูมันนี่มีความหลากหลายยิ่งขึ้น
และทำให้ผู้ใช้บริการทรูมูฟสนใจและใช้บริการทรูมันนี่เพิ่มยิ่งขึ้น
ในขณะที่การเพิ่มคอนเทนต์ของทรูไลฟ์ก็จะส่งผลให้กลุ่มทรูสามารถนำคอนเทนต์เหล่านั้นมาใช้ให้เกิดประโยชน์ยิ่งขึ้น

โดยธุรกิจหลักทั้ง 5 จะมีการดำเนินงานไปด้วยกันเพื่อเพิ่มคุณค่าให้กับผู้ใช้บริการ
เพื่อให้สอดคล้องและเป็นส่วนหนึ่งของยุทธศาสตร์ Convergence Lifestyle ที่เราได้วางไว้

ยุทธศาสตร์ดังกล่าวจะเป็นรากฐานสำคัญในการสร้างความสำเร็จให้กับทรูในระยะยาวโดยเพิ่มศักยภาพในการนำเสนอผลิตภัณฑ์และบริการต่างๆ
ภายในกลุ่มได้อย่างหลากหลาย ทั้งบริการด้านเสียง ข้อมูล และวิดีโอ
โดยไม่จำเป็นต้องแข่งขันด้านราคาเพียงอย่างเดียว
อีกทั้งยังช่วยเพิ่มส่วนแบ่งตลาดและลดอัตราการยกเลิกบริการได้อีกด้วย

ผลการดำเนินงานโดยรวมประจำปี 2549

การวิเคราะห์ผลประกอบการของบริษัทอยู่บนพื้นฐานของผลการดำเนินงานปกติ ไม่นับรวมผลกระทบ
จากรายการที่ไม่เกี่ยวข้องกับผลการดำเนินงานโดยตรง
ซึ่งปรากฏในตารางสรุปงบการเงินรวมของบริษัทและบริษัทย่อย (ปรับปรุง)

ในไตรมาส 4 ปี 2549 ทรูได้เริ่มใช้วิธีการทางบัญชีในส่วนของภาษีเงินได้รอการตัดบัญชี
(Deferred income tax) เพื่อสะท้อนภาระภาษีของบริษัทได้เหมาะสมยิ่งขึ้น
งบการเงินรวมและงบการเงินเฉพาะบริษัทได้ถูกปรับปรุงย้อนหลังด้วยวิธีการเดียวกัน
เพื่อการเปรียบเทียบ

ภาษีเงินได้รอการตัดบัญชีตั้งเต็มจำนวนตามวิธีหนี้สินที่เกิดจากผลแตกต่างชั่วคราวระหว่างราคาตามบัญชีและฐานภาษีของสินทรัพย์และหนี้สินในงบการเงิน
โดยใช้อัตราภาษีที่ผลบังคับใช้ ณ วันที่ในงบดุล (อัตราร้อยละ 30)
เพื่อคำนวณภาษีเงินได้รอการตัดบัญชี

การปรับเปลี่ยนนโยบายทางบัญชีดังกล่าว ทำให้สัดส่วนของผู้ถือหุ้น ณ สิ้นปี 2549 เพิ่มขึ้น 7.8
พันล้านบาท โดยมีกำไรจากการคำนวณภาษีเงินได้รอการตัดบัญชี จำนวน 822 ล้านบาทในปี 2549
และจำนวน 1.0 พันล้านบาทในปี 2548 (ดูรายละเอียดในหมายเหตุประกอบงบการเงินข้อ 17)

-   กลุ่มทรู ยังคงเติบโตต่อเนื่องในปี 2549
    ส่วนใหญ่เป็นผลจากการรับรู้รายได้ของทรูมูฟและบริการบรอดแบนด์สำหรับลูกค้าทั่วไป
    และการรวมธุรกิจของทรูวิชั่นส์ เข้ามาเป็นส่วนหนึ่งของกลุ่มทรูอย่างสมบูรณ์

-   รายได้จากการให้บริการโดยรวม เติบโตในอัตราร้อยละ 21.7 เป็น 50.4 พันล้านบาท และ
    EBITDA เพิ่มขึ้นในอัตราร้อยละ 7.8 เป็น 16.9 พันล้านบาท

-   รายได้จากการขาย ลดลงในอัตราร้อยละ 46 เป็น 1.4 พันล้านบาท
    ส่วนใหญ่เนื่องจากทรูมูฟมีการปรับกลยุทธ์การขายรายย่อย
    เพื่อเน้นการขายเครื่องโทรศัพท์เคลื่อนที่ราคาสูง ซึ่งช่วยสนับสนุนยุทธศาสตร์การเป็นผู้นำ
    Convergence lifestyle ของกลุ่มทรู

-   อัตราการทำกำไร ณ ระดับ EBITDA ลดลงเป็นร้อยละ 32.6 ในปี 2549 (จากร้อยละ
    35.6 ในปี 2548)
    เป็นผลจากการที่ผลประกอบการจากธุรกิจที่มีอัตราการทำกำไรต่ำกว่ามีสัดส่วนเพิ่มขึ้น
    ในขณะที่อัตราการทำกำไรของทรูมูฟ (ร้อยละ 21.4 ในปี 2549 เทียบกับร้อยละ 23.4
    ในปี 2548) และทรูออนไลน์ลดลง (ร้อยละ 40.0 ในปี 2549 เทียบกับร้อยละ 44.9 ในปี
    2548)

-   ค่าใช้จ่ายในการดำเนินงานโดยรวม เพิ่มขึ้นในอัตราร้อยละ 19.7
    ส่วนใหญ่เป็นผลจากการรวมทรูวิชั่นส์เข้ามาเป็นส่วนหนึ่งของกลุ่มทรูอย่างเต็มที่ นอกจากนี้
    ค่าใช้จ่ายเกี่ยวกับโครงข่ายของทรูมูฟและทรูออนไลน์ยังเพิ่มสูงขึ้น
    ทั้งนี้เนื่องจากการขยายโครงข่ายของทรูมูฟและบรอดแบนด์สำหรับลูกค้าทั่วไป
    รวมทั้งมีค่าตัดจำหน่ายของค่าความนิยมที่เกี่ยวข้องกับการเข้าซื้อกิจการทรูวิชั่นส์เพิ่มสูงขึ้น

-   ค่าเสื่อมราคาและค่าตัดจำหน่ายรวม เพิ่มขึ้น 2.0 พันล้านบาท เป็น 17.0 พันล้านบาท
    โดยส่วนใหญ่เนื่องจากการรวมค่าเสื่อมราคาและค่าตัดจำหน่ายของทรูวิชั่นส์จำนวน 719
    ล้านบาท นอกจากนี้ ค่าตัดจำหน่ายที่เกี่ยวข้องกับการเข้าซื้อ กิจการทรูวิชั่นส์เพิ่มสูงขึ้น (1.0
    พันล้านบาท)
    รวมทั้งค่าเสื่อมราคาและค่าตัดจำหน่ายจากทรูมูฟเพิ่มขึ้นเนื่องจากการขยายโครงข่าย

-   ค่าเสื่อมราคาและค่าตัดจำหน่ายโดยรวมของทรู ณ สิ้นปี 2549
    ได้ถูกปรับปรุงโดยไม่รวมค่าตัดจำหน่ายค่าสิทธิสำหรับ
    รายการและภาพยนตร์รอตัดบัญชีของทรูวิชั่นส์ จำนวน 839 ล้านบาท
    (ปรับปรุงเป็นค่าใช้จ่ายในการดำเนินงานที่เป็นเงินสด)
    และค่าตัดจำหน่ายต้นทุนเงินกู้ยืมจากการชำระหนี้ก่อนกำหนดของทรูมูฟ จำนวน 231 ล้านบาท
    (ปรับปรุงเป็นรายการที่ไม่เกี่ยวข้องกับการดำเนินงานปกติ)

-   ดอกเบี้ยจ่าย เพิ่มขึ้นเป็น 6.3 พันล้านบาท (จาก 4.8 พันล้านบาทในปี 2548)
    ส่วนใหญ่เนื่องจากดอกเบี้ยจ่ายสำหรับเงินกู้ระยะยาวเพื่อการเข้าซื้อกิจการทรูวิชั่นส์
    และต้นทุนเงินกู้เพิ่มขึ้น

-   ขาดทุนสุทธิจากการดำเนินงานปกติ เพิ่มขึ้นเป็น 6.0 พันล้านบาท (จาก 2.9
    พันล้านบาทในปี 2548)
    ส่วนใหญ่เนื่องจากค่าใช้จ่ายที่เกี่ยวข้องกับการเข้าซื้อกิจการทรูวิชั่นส์เพิ่มขึ้น 1.7 พันล้านบาท
    (ดูรายละเอียดจากสรุปรายการพิเศษ)
    หากไม่รวมค่าใช้จ่ายที่เกี่ยวข้องกับการเข้าซื้อกิจการทรูวิชั่นส์
    ทรูขาดทุนสุทธิจากการดำเนินงานปกติ 3.7 พันล้านบาท (เมื่อเทียบกับ 2.3 พันล้านบาท
    ในปี 2548) ส่วนใหญ่เนื่องจากค่าใช้จ่ายเกี่ยวกับโครงข่ายเพิ่มสูงขึ้น

-   ทรูมีผลขาดทุนสุทธิในปี 2549 จำนวน 4.2 พันล้านบาท เทียบกับขาดทุนสุทธิ 3.3
    พันล้านบาทในปี 2548
    หลังรวมรายการที่ไม่เกี่ยวข้องกับการดำเนินงานปกติ
    (ดูรายละเอียดเพิ่มเติมจากตารางสรุปงบการเงินรวมของบริษัทและบริษัทย่อย-ปรับปรุง)
    หากไม่รวมรายการที่ไม่เกี่ยวข้องกับการดำเนินงานปกติที่เกี่ยวกับการซื้อ
    กิจการทรูวิชั่นส์ ทรูจะมีขาดทุนสุทธิจำนวน 1.9 พันล้านบาท (เมื่อเทียบกับ 2.7 พันล้านบาท
    ในปี 2548)

[]

[]

[]

[]

ผลการดำเนินงานตามกลุ่มธุรกิจ

ตั้งแต่ต้นปี 2549 ทรูได้ปรับเปลี่ยนการจัดกลุ่มธุรกิจเป็น 5 ธุรกิจหลัก ได้แก่ ทรูมูฟ
(กลุ่มโทรศัพท์เคลื่อนที่เดิม) ทรูออนไลน์ (กลุ่มโทรศัพท์พื้นฐานเดิม) ทรูวิชั่นส์
(กลุ่มโทรทัศน์ระบบบอกรับเป็นสมาชิกเดิม) ทรูมันนี่ (บริการพาณิชย์อิเลคทรอนิคส์
หรือดิจิตอลคอมเมิร์ช) และทรูไลฟ์ (บริการดิจิตอลคอนเทนต์และการเชื่อมต่อหรือ Access)
การวิเคราะห์ผลการดำเนินงานต่อไปนี้จะเป็นไปตามกลุ่มธุรกิจที่กล่าวนี้

สำหรับรายงานด้านการเงิน ได้มีการรายงานผลการดำเนินงานเป็น 3 ธุรกิจหลัก คือ ทรูมูฟ
ทรูออนไลน์ และทรูวิชั่นส์ สำหรับผลการดำเนินงานของทรูมันนี่และทรูไลฟ์ได้ถูกรวมอยู่ในกลุ่มธุรกิจ
ทรูออนไลน์ ซึ่งเป็นส่วนสำคัญที่ทำให้กลุ่มทรูบรรลุเป้าหมายของยุทธศาสตร์การเป็นผู้นำ
Convergence Lifestyle

ทรูมูฟ

-   ปี 2549 ทรูมูฟมีรายได้จากการให้บริการเพิ่มขึ้นในอัตราร้อยละ 13.9 เป็น 22.3
    พันล้านบาท เนื่องจากมีจำนวนผู้ใช้บริการรายใหม่เพิ่มสูงขึ้นเป็นประวัติการณ์
    ซึ่งสามารถชดเชยรายได้เฉลี่ยต่อเลขหมายต่อเดือนที่ลดลง

-   EBITDA ลดลงเล็กน้อย (ในอัตราร้อยละ 0.5) เป็น 5.1 พันล้านบาท
    ส่วนใหญ่เนื่องจากค่าใช้จ่ายเกี่ยวกับโครงข่ายเพิ่มสูงขึ้น
    ซึ่งเป็นผลจากการขยายโครงข่ายและค่าใช้จ่ายด้านการกำกับดูแลที่เพิ่มขึ้น
    (ซึ่งสอดคล้องกับรายได้จากการให้บริการที่เพิ่มขึ้น
    และส่วนหนึ่งเป็นผลจากการที่อัตราส่วนแบ่งรายได้เพิ่มขึ้นจากร้อยละ 20 เป็น 25
    โดยมีผลตั้งแต่กันยายน 2549) โดยอัตราการทำกำไร ณ ระดับ EBITDA ในปี 2549
    มีอัตราร้อยละ 21.4 ลดลงจากอัตราร้อยละ 23.4 ในปี 2548

-   ในปี 2549 ขาดทุนสุทธิจากการดำเนินงานปกติเพิ่มขึ้นเป็น 3.5 พันล้านบาท (จาก 2.7
    พันล้านบาท ในปี 2548)
    ส่วนใหญ่เนื่องจากค่าใช้จ่ายเกี่ยวกับโครงข่ายและค่าใช้จ่ายด้านการกำกับดูแลเพิ่มขึ้น

-   รายได้จากบริการด้าน Non-voice เพิ่มขึ้นในอัตราร้อยละ 44.2 เป็น 2.1 พันล้านบาท
    โดยมีสัดส่วนของรายได้จากการให้บริการเพิ่มขึ้นเป็นอัตราร้อยละ 9.6 (จากอัตราร้อยละ
    7.6 ในปี 2548) ซึ่งส่วนใหญ่เป็นผลจากการเพิ่มขึ้นของบริการ SMS และบริการเสียงรอสาย

-   จำนวนผู้ใช้บริการเพิ่มขึ้น 3.1 ล้านรายในปี 2549 ทำให้มีผู้ใช้บริการทั้งสิ้นรวม 7.6
    ล้านราย และสามารถครองส่วนแบ่งตลาดได้ร้อยละ 19.3 เพิ่มจากร้อยละ 15.1 ณ สิ้นปี
    2548 นอกจากนี้ยังสามารถครองส่วนแบ่งตลาดผู้ใช้บริการรายใหม่ได้ราวร้อยละ 32

-   ทรูมูฟสามารถครองตลาดผู้ใช้บริการรายใหม่ได้ราว 1 ใน 3 มาตั้งแต่ปี 2547

-   สำหรับปี 2549 รายได้เฉลี่ยต่อเลขหมายต่อเดือนเป็น 292 บาท ลดลงในอัตราร้อยละ 25.7
    เมื่อเทียบกับปี 2548 เนื่องจากผลกระทบจากการแข่งขันด้านราคา

ทรูวิชั่นส์

-   ยูบีซีเปลี่ยนมาเป็นทรูวิชั่นส์ในเดือนมกราคม 2550 โดยในต้นปี 2549
    ทรูได้เปลี่ยนนโยบายบัญชีในการรับรู้ผลประกอบการของทรูวิชั่นส์เป็นการรับรู้อย่างเต็มที่
    (เดิมบริษัทรับรู้ด้วยวิธีส่วนได้เสีย หรือ Equity Method)
    หลังจากการเข้าซื้อหุ้นของทรูวิชั่นส์ อย่างไรก็ตาม
    บริษัทได้วิเคราะห์ผลการดำเนินงานเปรียบเทียบระหว่างปี 2549 และ 2548
    เพื่อให้นักลงทุนสามารถเข้าใจธุรกิจของ ทรูวิชั่นส์ ได้ดียิ่งขึ้น

-   รายได้จากการให้บริการของทรูวิชั่นส์ในปี 2549 เพิ่มขึ้นในอัตราร้อยละ 5.1 เป็น 8.4
    พันล้านบาท เนื่องจากมีจำนวน ผู้ใช้บริการเพิ่มขึ้น
    ทำให้สามารถชดเชยรายได้เฉลี่ยต่อผู้ใช้บริการต่อเดือนที่ลดลง

-   EBITDA เพิ่มขึ้นในอัตราร้อยละ 2.5 เป็น 2.1 พันล้านบาท โดยอัตราการทำกำไร ณ ระดับ
    EBITDA ลดลงเป็นอัตราร้อยละ 24.0 จากอัตราร้อยละ 25.7 ในปี 2548
    ส่วนใหญ่เนื่องจากการ
    เพิ่มขึ้นของค่าใช้จ่ายเกี่ยวกับโครงข่าย
    (เนื่องจากค่าใช้จ่ายด้านคอนเทนต์สำหรับช่องรายการใหม่ๆ)
    ทั้งนี้กำไรจากการดำเนินงานปกติเพิ่มขึ้นเป็น 1.3 พันล้านบาท

-   ผลจากออกโปรโมชั่นเพื่อขยายฐานลูกค้าสู่ตลาดกลางและล่าง
    ส่งผลให้ทรูวิชั่นส์มีจำนวนผู้ใช้บริการรายใหม่เพิ่มขึ้น 75,044 รายในปี 2549
    ซึ่งสูงกว่าจำนวนผู้ใช้บริการรายใหม่ในปี 2548 เกือบ 3 เท่า ณ สิ้นปี 2549
    ทรูวิชั่นส์มีจำนวน ผู้ใช้บริการทั้งสิ้น 558,860 ราย หรือ 629,269 ราย
    หากรวมผู้ใช้บริการที่มีการทำโปรโมชั่นร่วมกับทรูมูฟ โดยเพิ่มขึ้นในอัตราร้อยละ 30 จากปี
    2548

-   ในปี 2549 ทรูวิชั่นส์ได้ปรับเปลี่ยนยุทธศาสตร์ด้วยการขยายบริการสู่ตลาดกลางและล่าง
    เพื่อเพิ่มสัดส่วนผู้ชมรายการของทรูวิชั่นให้มากกว่าร้อยละ 3 ของจำนวนครัวเรือนทั่วประเทศ
    โดยมี True Knowledge Package (ซึ่งเปิดให้บริการในไตรมาส 2) และทรูวิชั่นส์-ยูบีซี
    ทรูมูฟ ฟรีวิว แพ็คเกจ (ซึ่งเปิดให้บริการในไตรมาส 3)
    เป็นแรงสนับสนุนให้สามารถเดินหน้าตามยุทธศาสตร์ดังกล่าว

-   ปี 2549
    เป็นอีกปีหนึ่งที่ทรูวิชั่นส์ประสบความสำเร็จในการผลิตรายการเรียลลิตี้โชว์ที่ได้รับความนิยม
    อะคาเดมี แฟนเทเชีย ซีซั่น 3 (AF3)
    ซึ่งนอกจากจะเป็นโปรแกรมสำคัญในการรักษาฐานลูกค้าของ
    ทรูวิชั่นส์แล้ว ยังเป็นกำลังสำคัญในการเพิ่มจำนวนผู้ใช้บริการให้ทรูมูฟได้อีกด้วย

ทรูออนไลน์ 

-   รายได้จากการให้บริการโดยรวมในปี 2549 เพิ่มขึ้นในอัตราร้อยละ 4.4 เป็น 24.0
    พันล้านบาท เนื่องจากการเติบโตอย่างต่อเนื่องของธุรกิจ Non-voice อินเทอร์เน็ต
    บรอดแบนด์สำหรับลูกค้า
    ทั่วไป และธุรกิจโครงข่ายข้อมูลดิจิตอล ซึ่งสามารถชดเชยรายได้ที่ลดลงในธุรกิจโทรศัพท์
    พื้นฐานและวีพีซีที

-   EBITDA ลดลงในอัตราร้อยละ 8.1 ในปี 2549 เป็น 9.8 พันล้านบาท
    ส่วนใหญ่เนื่องจากค่าใช้จ่ายเกี่ยวกับโครงข่ายเพิ่มสูงขึ้น
    ซึ่งเกี่ยวข้องกับการขยายธุรกิจบรอดแบนด์ โดยอัตราการทำกำไร ณ ระดับ EBITDA ลดลง
    เป็นอัตราร้อยละ 40 (จากร้อยละ 44.9 ในปี 2548)

-   หากไม่รวมรายการที่เกี่ยวข้องกับการเข้าซื้อกิจการทรูวิชั่นส์ (รายการพิเศษ)
    ทรูออนไลน์มีขาดทุนจากการดำเนินงานในปี 2549 จำนวน 1.4 พันล้านบาท ซึ่งเพิ่มจากปี
    2548 (ขาดทุน 317 ล้านบาท)
    ส่วนใหญ่เนื่องจากค่าใช้จ่ายที่เพิ่มขึ้นและกำไรจากภาษีเงินได้รอตัดบัญชีลดลง

โทรศัพท์พื้นฐาน

-   รายได้จากการให้บริการของธุรกิจโทรศัพท์พื้นฐานและบริการเสริมต่างๆ ในปี 2549
    ลดลงในอัตราร้อยละ 14.4 เป็น 12.6 พันล้านบาท
    ส่วนใหญ่เนื่องจากรายได้ของธุรกิจโทรศัพท์พื้นฐานและโทรศัพท์สาธารณะลดลง

-   รายได้เฉลี่ยต่อเลขหมายต่อเดือน ในปี 2549 ลดลงในอัตราร้อยละ 16 เป็น 414 บาท
    (จาก 493 บาทในปี 2548)

-   ในปี 2550 ทรูคาดว่าจะมีแหล่งรายได้ใหม่จากบริการโทรศัพท์ทางไกลระหว่างประเทศ
    ทั้งนี้เนื่องจากได้รับใบอนุญาตให้บริการโทรศัพท์ทางไกลระหว่างประเทศ จากคณะกรรมการ
    กทช. ในต้นปี 2550

อินเทอร์เน็ต/บรอดแบนด์

-   บริการบรอดแบนด์สำหรับลูกค้าทั่วไป มีรายได้จากการให้บริการเพิ่มขึ้นในอัตรากว่าร้อยละ 50
    ในปี 2549 เป็น 3.3 พันล้านบาท

-   จำนวนผู้ใช้บริการบรอดแบนด์สำหรับลูกค้าทั่วไปเพิ่มขึ้น 142,406 ราย หรือเพิ่มขึ้นในอัตรา
    ร้อยละ 47 ในปี 2549 เป็น 442,728 ราย
    โดยคาดว่าน่าจะสามารถครองส่วนแบ่งตลาดได้ราวร้อยละ 80
    (ในเขตกรุงเทพมหานครและปริมณฑล)

-   รายได้เฉลี่ยต่อเลขหมายต่อเดือน ในปี 2549 เป็น 721 บาท ลดลงในอัตราร้อยละ 2.4
    จากปี 2548

-   ทรูยังคงสามารถเพิ่มจำนวนผู้ใช้บริการบรอดแบนด์สำหรับลูกค้าทั่วไปได้อย่างต่อเนื่อง
    ในขณะเดียวกันก็สามารถรักษารายได้เฉลี่ยต่อเลขหมายต่อเดือนได้ในระดับที่คงที่
    ซึ่งเป็นผลมาจากการขยายบริการสู่ตลาดล่าง ด้วยการนำเสนอ Junior Package
    รวมทั้งการให้บริการร่วมกับผลิตภัณฑ์และบริการภายในกลุ่มทรู อาทิ ทรูมูฟ บริการ Wi-Fi
    และบริการ IPTV เพื่อมอบบริการที่คุ้มค่า
    สูงสุดให้ลูกค้า โดยนำเสนอบริการด้านคอนเทนต์ เช่น เพลงและกีฬา ซึ่งสามารถตอบสนอง
    ไลฟ์สไตล์ของผู้ใช้ได้อย่างตรงใจ ซึ่งใช้ในการรักษาฐานลูกค้าอีกด้วย

-   ทรูยังคงครองตำแหน่งผู้ให้บริการอินเทอร์เน็ตอันดับ 1 ของประเทศ
    โดยมีผู้ใช้บริการทั้งสิ้นกว่า 1 ล้านราย ณ สิ้นปี 2549
    รวมผู้ใช้บริการบรอดแบนด์สำหรับลูกค้าทั่วไปและผู้ใช้บริการจาก KSC ซึ่งเป็นบริษัทในเครือทรู

-   ในเดือนสิงหาคม 2549 บริษัท ทรู อินเทอร์เน็ต เกตเวย์ (TIG) ได้รับใบอนุญาตประเภท 2
    เพื่อประกอบกิจการอินเทอร์เน็ตเกตเวย์ระหว่างประเทศจากคณะกรรมการกิจการโทรคมนาคมแห่งชาติ
    และผลจากเหตุการณ์แผ่นดินไหวที่ประเทศไต้หวันในเดือนธันวาคมที่ผ่านมา
    ซึ่งทำให้ผู้บริโภคชาวไทยส่วนใหญ่ไม่สามารถใช้บริการอินเทอร์เน็ตได้ ทำให้ คณะกรรมการ
    กทช. อนุมัติให้ TIG
    ทดลองเชื่อมต่อกับผู้ใช้บริการอินเทอร์เน็ตเกตเวย์ในต่างประเทศได้โดยตรงเป็นระยะเวลา 3
    เดือน

-   ในต้นเดือนกุมภาพันธ์ 2550 ทรูนำเสนอบริการ “SUPER” hi-speed Internet
    ด้วยมาตรฐานความเร็วสูงใหม่ที่ 1 Mbps ในราคาเดือนละ 599 บาท
    ซึ่งสูงกว่าความเร็วปัจจุบัน (256 Kbps) ถึง 4 เท่า ในขณะที่ค่าบริการต่อเดือนต่างกันเพียง
    9 บาทเท่านั้น โดยบริการดังกล่าวได้รับการตอบรับเป็นอย่างดีจากตลาด

บริการด้านข้อมูล

-   รายได้จากการให้บริการข้อมูลเพิ่มขึ้นในอัตราร้อยละ 30.5 เป็น 3.4 พันล้านบาท
    (ก่อนการตัด
    รายการระหว่างกันระหว่างกลุ่มธุรกิจ) ส่วนใหญ่เนื่องจากการให้บริการวงจรเช่า DDN
    เพิ่มขึ้นในอัตราร้อยละ 17.8 เป็น 12,033 วงจร
    โดยมีรายได้เฉลี่ยต่อวงจรเพิ่มขึ้นในอัตราร้อยละ 6.7
    ทั้งนี้เนื่องจากทรูมูฟเช่าวงจรเพื่อขยายโครงข่ายเพิ่มมากขึ้น

-   ทรูมุ่งเน้นที่จะสร้างความแตกต่างจากผู้ให้บริการรายอื่น
    ด้วยการนำเสนอบริการตามความต้องการเฉพาะของลูกค้า
    โดยผสมผสานผลิตภัณฑ์และบริการภายในกลุ่มทรู หรือการนำเสนอบริการร่วมกับคู่ค้าทางธุรกิจ
    โดยร่วมมือกับบริษัทซิสโก้ (Cisco) เพื่อให้บริการวางระบบเครือข่าย IP
    โดยเน้นคุณภาพการให้บริการ
    ทำให้สามารถเพิ่มอัตราค่าบริการได้สูงขึ้นและสามารถรักษาฐานลูกค้าไปพร้อมๆ กัน

วี พีซีที

-   ในปี 2549 รายได้จากการให้บริการวี พีซีที ลดลงในอัตราร้อยละ 31.3 เป็น 1.2
    พันล้านบาท ส่วนใหญ่เนื่องจาก ผลกระทบจากการแข่งขันในธุรกิจโทรศัพท์เคลื่อนที่
    (โดยเฉพาะอย่างยิ่งจากโปรโมชั่นโทรต่อครั้งและโปรโมชั่นราคาถูก)

-   จำนวนผู้ใช้บริการ WE PCT ลดลง 122,026 รายในปี 2549 เป็น 347,099 ราย
    เมื่อเทียบกับจำนวนที่ลดลง 3,721 รายในปี 2548

-   รายได้เฉลี่ยต่อผู้ใช้บริการต่อเดือนลดลงในอัตราร้อยละ 19 ในปี 2549 เป็น 257 บาท
    (จาก 318 บาทในปี 2548)

ทรูมันนี่

-   ทรูมันนี่ บริการดิจิตอลคอมเมิร์ชของทรู
    มีการเติบโตอย่างรวดเร็วหลังจากเปิดให้บริการมาเป็นเวลา 1 ปีเต็ม โดยมีผู้ใช้บริการทั้งสิ้น
    850,000 ราย ณ สิ้นปี 2549 ทรูมันนี่มีแนวโน้มที่จะเติบโตยิ่งขึ้นในอนาคต
    ทั้งนี้เนื่องจากการรวมธุรกิจ ทรูมันนี่เข้ามาอยู่ในกลุ่มของทรูออนไลน์

ทรูไลฟ์

-   ทรูไลฟ์ ผู้ให้บริการดิจิตอลคอนเทนต์ และบริการเชื่อมต่อ (Access) ผ่านส่วนประกอบหลัก 3
    ส่วน คือ พอร์ทัลชุมชนออนไลน์ Trueworld.net และ Truelife.com ทรูไลฟ์ช้อป และ
    ทรูไลฟ์พลัส (แพ็คเกจที่ผสานผลิตภัณฑ์และบริการในกลุ่มทรูเข้าด้วยกัน) โดยเปิดให้บริการในปี
    2549 ด้วยการนำเสนอผลิตภัณฑ์และบริการที่หลากหลายผ่านทรูไลฟ์

[]

การวิเคราะห์ฐานะทางการเงิน (Financial Position)

สินทรัพย์รวมของบริษัท ณ 31 ธันวาคม 2549 มีจำนวน 123.0 พันล้านบาท เพิ่มขึ้นในอัตราร้อยละ
4.7 (5.6 พันล้านบาท) เมื่อเทียบกับปี 2548 ส่วนใหญ่เนื่องจากการเพิ่มขึ้นของที่ดิน อาคาร
และอุปกรณ์จากทรูวิชั่นส์และ ทรูมูฟ
และสินทรัพย์ไม่มีตัวตนเพิ่มขึ้นจากค่าความนิยมจากการซื้อกิจการทรูวิชั่นส์
ทั้งนี้เงินสดและรายการเทียบเท่าเงินสดลดลง
อันเป็นผลจากการใช้เงินสดจากการกู้ยืมระยะสั้นซื้อหุ้นทรูวิชั่นส์

ลูกหนี้การค้า (สุทธิ) ลดลงเล็กน้อยเป็น 6.6 พันล้านบาท
เนื่องจากการจัดเก็บหนี้มีประสิทธิภาพสูงขึ้น (ระยะเวลาเก็บหนี้เฉลี่ยในปี 2549 ลดลงเป็น 30 วัน
จาก 34 วันในปี 2548)

เงินลงทุนในบริษัทย่อย กิจการร่วมค้า และบริษัทร่วม ลดลงเป็น 16 ล้านบาท (จาก 4.7
พันล้านบาทในปี 2548) เนื่องจากการเปลี่ยนนโยบายบัญชีสำหรับเงินลงทุนในทรูวิชั่นส์ โดยรับรู้
ผลการดำเนินงานอย่างเต็มที่ (จากเดิมรับรู้ด้วยวิธีส่วนได้เสีย หรือ Equity Method ในปี
2548) ภายหลังการเข้าซื้อกิจการทรูวิชั่นส์

ที่ดิน อาคาร และอุปกรณ์ (สุทธิ) เพิ่มขึ้นเป็น 77.9 พันล้านบาท (จาก 72.0 พันล้านบาท ในปี
2548) เนื่องจากการรวมที่ดิน อาคารและอุปกรณ์ (สุทธิ) จากทรูวิชั่นส์ จำนวน 6.0 พันล้านบาท
ในขณะที่ ที่ดิน อาคารและอุปกรณ์ (สุทธิ) จาก ทรูมูฟเพิ่มขึ้นและของทรูออนไลน์ลดลง ในระหว่างปี
ทรูรับรู้การด้อยค่าของอุปกรณ์โทรศัพท์สาธารณะ จำนวน 19 ล้านบาท

สินทรัพย์ภาษีเงินได้รอตัดบัญชี เพิ่มขึ้น 1.0 พันล้านบาทในปี 2549 เป็น 10.0 พันล้านบาท
ทั้งนี้เนื่องจากค่าเสื่อมราคาและขาดทุนทางภาษีสะสมในระหว่างปี

สินทรัพย์ไม่มีตัวตน (สุทธิ) เพิ่มขึ้นเป็น 16.1 พันล้านบาท (จาก 2.5 พันล้านบาทในปี 2548)
ส่วนใหญ่จากค่าความนิยมจากการเข้าซื้อกิจการทรูวิชั่นส์

หนี้สินรวมของบริษัท เพิ่มขึ้น 6.1 พันล้านบาท เป็น 115.6 พันล้านบาท ณ สิ้นปี 2549
ส่วนใหญ่มาจากเงินกู้ระยะยาวสำหรับการซื้อกิจการทรูวิชั่นส์ นอกจากนี้ เจ้าหนี้การค้าเพิ่มขึ้นเป็น
11.8 พันล้านบาท (จาก 4.9 พันล้านบาท ณ สิ้นปี 2548)
เนื่องจากการเพิ่มขึ้นของเจ้าหนี้การค้าของ
ทรูมูฟ และการรวมหนี้สินของทรูวิชั่นส์

เงินกู้ยืมระยะยาวโดยรวม (รวมหนี้สินภายใต้สัญญาเช่าการเงิน) เพิ่มขึ้น 6.8 พันล้านบาท เป็น
88.9 พันล้านบาท ส่วนใหญ่เนื่องจากเงินกู้ยืมระยะยาวสำหรับการซื้อกิจการทรูวิชั่นส์ จำนวน 300
ล้านเหรียญดอลลาร์สหรัฐ (ประมาณ 11 พันล้านบาท) นอกจากนี้
ทรูวิชั่นส์ได้ยกเลิกสัญญาเช่าช่องสัญญานดาวเทียม (ไทยคม 3) และได้ทำสัญญาใหม่ (ไทยคม 5)
ซึ่งมีอายุ 12 ปี โดยมีหนี้สินภายใต้สัญญาเช่าการเงินใหม่ จำนวน 4.5 พันล้านบาท
ซึ่งครบกำหนดชำระในเดือนพฤศจิกายน 2561
(หนี้สินภายใต้สัญญาเช่าการเงินเดิมสำหรับดาวเทียมไทยคม 3 คงเหลือ 1.0 พันล้านบาทถูก
derecognized) ซึ่งบางส่วนได้ถูกชดเชยด้วยการจ่ายชำระคืนเงินกู้จากทรูและบริษัทย่อย
จำนวนประมาณ 8.0 พันล้านบาท ส่วนใหญ่มาจากธุรกิจทรูออนไลน์

บริษัทได้จัดหาเงินกู้ระยะยาวของทรูวิชั่นส์ สำเร็จในเดือนกรกฎาคม โดยเป็นเงินกู้ระยะยาวจำนวน
4 กลุ่ม อายุ 5-7 ปี มีระยะเวลาปลอดหนี้ 2 ปี กำหนดชำระคืนเงินกู้ วันที่ 29 มิถุนายน 2556
มีอัตราดอกเบี้ยเฉลี่ย 7.5% ทั้งนี้ 2 ใน 3 เป็นเงินกู้สกุลดอลลาร์สหรัฐ และทั้งหมดมีการป้องกัน
ความเสี่ยงจากอัตราแลกเปลี่ยนแล้ว

ในเดือนธันวาคม 2549 ทรูมูฟประสบความสำเร็จในการเสนอขายหุ้นกู้ จำนวน 465
ล้านดอลลาร์สหรัฐฯ (ราว 16.3 พันล้านบาท) ให้แก่นักลงทุนต่างชาติ
เพื่อทดแทนเงินกู้ยืมระยะยาวสกุลเงินบาทเดิม โดยมีอัตราดอกเบี้ยร้อยละ 10.75
และจ่ายดอกเบี้ยปีละ 2 ครั้งในเดือนมิถุนายนและธันวาคม
การจ่ายชำระคืนเงินต้นจะจ่ายทั้งหมดครั้งเดียวในปี 2556
ส่งผลให้ทรูมูฟสามารถยืดระยะเวลาชำระหนี้ได้ถึง 7 ปี
ทำให้มีเงินสดเพียงพอสำหรับการขยายธุรกิจ
อัตราดอกเบี้ยและเงินต้นทั้งหมดมีการป้องกันความเสี่ยงจากอัตราแลกเปลี่ยนแล้ว

ส่วนของผู้ถือหุ้น ลดลง 0.5 พันล้านบาท เป็น 7.4 พันล้านบาท เนื่องจากขาดทุนสุทธิสำหรับปี
2549 จำนวน 4.2 พันล้านบาท ในขณะที่มีการเพิ่มทุนจำนวน 3.4 พันล้านบาท
และการประเมินมูลค่าเงินลงทุนในทรูวิชั่นส์ จำนวน 175 ล้านบาท

ในเดือนกรกฎาคม ปี 2549 ทรูได้เสนอขายหุ้นสามัญเพิ่มทุนให้บุคคลในวงจำกัด จำนวน 402
ล้านหุ้น ในราคาหุ้นละ 8.4 บาท คิดเป็นมูลค่าทั้งสิ้น 3.4 พันล้านบาท โดยจำนวน 2.5
พันล้านบาทใช้เพื่อการขยายงานของทรูมูฟ ส่งผลให้ทรูถือหุ้นในทรูมูฟเพิ่มขึ้นจากอัตราส่วนร้อยละ
82.86 เป็นร้อยละ 93.4

บริษัทได้ทำการปรับปรุงส่วนของผู้ถือหุ้นย้อนหลังในปี 2548
เพื่อสะท้อนผลกระทบจากการปรับเปลี่ยนนโยบายบัญชีเกี่ยวกับภาษีเงินได้รอตัดบัญชี
ทำให้ส่วนของผู้ถือหุ้นเพิ่มขึ้น 6.9 พันล้านบาท นอกจากนี้
บริษัทได้ปรับปรุงสินทรัพย์สุทธิจากการเข้าซื้อกิจการทรูวิชั่นส์เพิ่มขึ้นจำนวน 657 ล้านบาท
ซึ่งเกิดจากการตีมูลค่ายุติธรรมของสินทรัพย์และหนี้สิน

สภาพคล่อง

แหล่งเงินทุนหลักของบริษัทสำหรับปี 2549 มาจากกระแสเงินสดจากกิจกรรมดำเนินงาน การเพิ่มทุน
อีกทั้งมีเงินสดและรายการเทียบเท่าเงินสดคงเหลือจากปี 2548
เงินสดที่ได้จากการเพิ่มทุนส่วนใหญ่นำไปใช้ขยายงานของทรูมูฟ
โดยบริษัทใช้เงินกู้ยืมระยะสั้นเพื่อการเข้าซื้อกิจการทรูวิชั่นส์
ซึ่งต่อมาเงินกู้ดังกล่าวได้ถูกทดแทนด้วยเงินกู้ยืมระยะยาว

กระแสเงินสดสุทธิจากกิจกรรมดำเนินงาน เพิ่มขึ้น 1.3 พันล้านบาท เป็น 12.9 พันล้านบาท
ทั้งนี้เนื่องจากการรวม ผลการดำเนินงานอย่างเต็มที่จากทรูวิชั่นส์

กระแสเงินสดใช้ไปสุทธิจากกิจกรรมลงทุน จำนวน 10.2 พันล้านบาท เทียบกับ 16.9
พันล้านบาทในปี 2548 ส่วนใหญ่เนื่องจากการใช้เงินสดที่มีภาระผูกพันเพื่อซื้อหุ้นทรูวิชั่นส์

ในระหว่างปื 2549 ทรูและบริษัทย่อยมีรายจ่ายลงทุน (ในที่ดิน อาคาร และอุปกรณ์) จำนวน 9.5
พันล้านบาท ซึ่งเป็นรายจ่ายลงทุนของทรูมูฟ จำนวน 5.2 พันล้านบาท ทรูออนไลน์ 3.3 พันล้านบาท
และทรูวิชั่นส์ประมาณ 900 ล้านบาท ซึ่งลดลง 819 ล้านบาท เมื่อเทียบกับปี 2548
ส่วนใหญ่เนื่องจากรายจ่ายลงทุนจากทรูมูฟลดลง (จาก 7.2 พันล้านบาท ในปี 2548) ในปี 2549
ทรูและบริษัทย่อยมีเงิน
ลงทุนในสินทรัพย์ไม่มีตัวตน จำนวน 1.3 พันล้านบาท โดยส่วนใหญ่ (839 ล้านบาท)
เป็นค่าสิทธิสำหรับรายการและภาพยนตร์รอตัดบัญชีของทรูวิชั่นส์
ซึ่งถูกปรับปรุงเป็นค่าใช้จ่ายในการดำเนินงานสำหรับการวิเคราะห์

ทรูและบริษัทย่อยได้เข้าซื้อหุ้นทรูวิชั่นส์เพิ่มขึ้น คิดเป็นมูลค่าทั้งสิ้น จำนวน 6.6 พันล้านบาท
(สุทธิจากเงินสดรับที่ได้จากการซื้อทรูวิชั่นส์) โดยใช้แหล่งเงินทุนจากเงินกู้ยืมระยะสั้น

กระแสเงินสดหลังหักรายจ่ายลงทุน (กระแสเงินสดจากกิจกรรมดำเนินงานหักรายจ่ายลงทุน)
เพิ่มขึ้นเป็น 3.5 พันล้านบาท (จาก 1.3 พันล้านบาทในปี 2548)
ส่วนใหญ่มาจากทรูวิชั่นส์และทรูมูฟ

กระแสเงินสดสุทธิจากกิจกรรมจัดหาเงิน กระแสเงินสดสุทธิใช้ไปจากกิจกรรมจัดหาเงิน จำนวน
7.0 พันล้านบาท ส่วนใหญ่เป็นการจ่ายชำระหนี้เงินกู้จำนวนประมาณ 8.0 พันล้านบาท ในระหว่างปี
ทรูได้เสนอขายหุ้นสามัญ คิดเป็นมูลค่าทั้งสิ้น 3.4 พันล้านบาท (ดูรายละเอียดจาก
“ส่วนของผู้ถือหุ้น”)

สรุป

ฐานะทางการเงินของบริษัทและบริษัทย่อย มีความแข็งแกร่งมากขึ้น โดยอัตราส่วนหนี้สินสุทธิต่อ
EBITDA โดยรวมลดลงเป็น 4.6 เท่าในปี 2549 จาก 4.8 เท่าในปี 2548 และ 6.5 เท่าเมื่อ
4 ปีก่อน อย่างไรก็ตาม อัตราส่วน EBITDA ต่อดอกเบี้ยจ่ายลดลงเป็น 2.7 เท่า (จาก 3.3
เท่าในปี 2548)
ส่วนใหญ่เนื่องจากดอกเบี้ยจ่ายจากเงินกู้ยืมระยะยาวเพื่อการเข้าซื้อกิจการทรูวิชั่นส์

ทรูยังคงมุ่งลดภาระหนี้อย่างต่อเนื่อง โดยมีการจ่ายชำระหนี้จำนวนประมาณ 8.0 พันล้านบาทในปี
2549 ซึ่งส่วนใหญ่เป็นการชำระหนี้ของทรูออนไลน์ ทำให้สัดส่วนหนี้สินสุทธิต่อ EBITDA
ลดลง สำหรับธุรกิจทรูออนไลน์ เป็น 3.9 เท่า (จาก 4.2 เท่าในปี 2548)

ค่าตอบแทนของผู้สอบบัญชี

1.  ค่าตอบแทนจากการสอบบัญชี (audit fee)

บริษัทและบริษัทย่อยมีค่าตอบแทนการสอบบัญชี ให้แก่สำนักงานสอบบัญชีที่ผู้สอบบัญชีสังกัด สำหรับ ปี พ.ศ. 2549 เป็นจำนวนเงินรวม 21.46 ล้านบาท ได้จ่ายระหว่างปีเป็นจำนวนเงิน 13.32 ล้านบาท สำหรับจำนวนเงินที่เหลือ 8.14 ล้านจะจ่ายในปีถัดไป

2.  ค่าบริการอื่น (non-audit fee)

  สำนักงานสอบบัญชีที่ได้รับการแต่งตั้งจากบริษัทได้ให้บริการอื่นๆ ที่นอกเหนือจากการ
  ตรวจสอบบัญชีแก่บริษัทและบริษัทย่อย ซึ่งได้แก่ การตรวจสอบตามวิธีการที่ตกลงร่วมกัน
  และการให้คำปรึกษาด้านภาษีและอื่นๆ ในระหว่างปี 2549 มีค่าตอบแทนเป็นจำนวนเงิน 29.88
  ล้านบาท บริษัทและกลุ่มบริษัทได้จ่ายชำระในระหว่างปีเป็นจำนวนเงินรวม 28.66 ล้านบาท
  และจะต้องจ่ายในอนาคตอันเกิดจากการตกลงที่ยังให้บริการไม่แล้วเสร็จในรอบปีบัญชีที่ผ่านมามีจำนวนเงินรวม
  1.22 ล้านบาท